**ZAKON**

**O IZMJENI I DOPUNAMA ZAKONA O PODSTICAJIMA**

**U PRIVREDI REPUBLIKE SRPSKE**

Član 1.

U Zakonu o podsticajima u privredi Republike Srpske („Službeni glasnik Republike Srpske“, broj 52/19) poslije člana 5. dodaje se novi član 5a, koji glasi:

„Član 5a.

Podsticajna sredstva za razvoj privrede ne odobravaju se privrednim subjektima u kojima je Republika Srpska, odnosno jedinica lokalne samouprave vlasnik kapitala više od 50%, osim pravnih lica čija je pretežna djelatnost iz Područja C – Prerađivačka industrija i Područja I – Djelatnosti pružanja smještaja, pripreme i posluživanja hrane, hotelijerstvo i ugostiteljstvo, u skladu sa Uredbom o klasifikaciji djelatnosti Republike Srpske.“

Član 2.

Član 6. mijenja se i glasi:

„(1) Povećanje plate utvrđuje se dovodeći u vezu visinu plate koja je radnicima kod privrednog subjekta isplaćena za mart 2019. godine sa visinom plate koju radnici imaju poslije stupanja na snagu ovog zakona.

(2) U slučaju da su radnici kod privrednog subjekta imali umanjenu platu zbog privremene spriječenosti za rad u skladu sa propisima o zdravstvenom osiguranju za mart 2019. godine, visina plate u odnosu na koju se posmatra povećanje je njihova posljednja puna isplaćena plata prije zdravstvene spriječenosti za rad.

(3) Ako su radnici zasnovali radni odnos kod privrednog subjekta tokom marta 2019. godine, visina plate u odnosu na koju se posmatra povećanje je njihova plata za april 2019. godine.

(4) Visina plate radnika za mart 2019. godine, odnosno visina plate za odgovarajuće mjesece u slučajevima iz st. 2. i 3. ovog člana, predstavlja početni iznos za utvrđivanje povećanja plate radnika (u daljem tekstu: početni iznos plate).

(5) U slučaju promjene najniže plate, za radnike koji su u mjesecima iz st. 1. do 3. ovog člana imali platu nižu od važeće najniže plate u Republici Srpskoj početni iznos plate jednak je visini važeće najniže plate.

(6) Privredni subjekt može ostvariti pravo na podsticaj za povećanje plate samo za radnike sa kojima je po osnovu ugovora o radu zasnovao radni odnos najkasnije do prvog dana obračunskog perioda, koji prethodi periodu za koji se traži podsticaj.

(7) Za radnike koji su zasnovali radni odnos poslije marta 2019. godine početni iznos plate je prosječna visina plate u obračunskom periodu, koji prethodi mjesecu u kojem je ostvareno pravo na podsticaj za te radnike.

(8) U slučaju iz stava 7. ovog člana, za radnika čija je prosječna visina plate u obračunskom periodu niža od važeće najniže plate u Republici Srpskoj početni iznos plate jednak je visini važeće najniže plate.

(9) St. 5. do 8. ovog člana primjenjuju se od obračunskog perioda koji počinje 1. jula 2020. godine.“

Član 3.

U članu 8. u stavu 1. u tački 3) poslije riječi: „sistem,“ dodaju se riječi: „koje su nastale do posljednjeg dana obračunskog perioda za koji se podnosi zahtjev za podsticaj za povećanje plate radnika,“.

Član 4.

Ovaj zakon stupa na snagu osmog dana od dana objavljivanja u „Službenom glasniku Republike Srpske“, osim člana 2. ovog zakona, koji stupa na snagu 1. jula 2020. godine.

Broj: 02/1-021-575/20 PREDSJEDNIK

Datum: 22. jula 2020.godine NARODNE SKUPŠTINE

Nedeljko Čubrilović